韩维
送王氏兄弟
抑疾伏田里，晨昏结烦忧。
如彼衣上垢，岁久不可漱。
忽闻车马音，来过吾庐幽。
相见一长恸，悲风为迟留。
张灯具餐饭，涕泗稍复收。
南堂夜相对，油然破离愁。
虽无盈樽酒，清论代献酬。
高篇璨成诵，输写殊不休。
婆娑双凤凰，飞舞光彩浮。
忽然变瑰怪，风霆拔金暇。
倾听魄已悸，何暇测其由。
君家门阀大，先世勤令猷。
晋公典册文，太尉廊庙谋。
子孙今多才，信矣阴德流。
还辕欲何语，赠子诗聿修。